**Szabadon hozzáférhetővé vált Keresztury Dezső életműve a Magyar Elektronikus Könyvtárban**

**Keresztury Dezső (**[**1904**](https://hu.wikipedia.org/wiki/1904)**–1996)** [**Széchenyi-díjas**](https://hu.wikipedia.org/wiki/Sz%C3%A9chenyi-d%C3%ADj) **akadémikus, író, költő, irodalomtörténész, kritikus, műfordító, egyetemi tanár, kultúrpolitikus születésének 119. évfordulója alkalmából Zalaegerszegen megállapodás született jogörököse, Buzási Ádám és az Országos Széchényi Könyvtár (OSZK) között, amelynek értelmében a nemzeti könyvtár jogosulttá vált a teljes írói hagyaték feldolgozására, digitalizálására és publikálására. Az OSZK máris szabadon hozzáférhetővé tette mindenki számára Keresztury Dezső harminckilenc művét a *Magyar Elektronikus Könyvtár*ban (MEK).**

Keresztury Dezső iskolai tanulmányait szülővárosában, Zalaegerszegen kezdte meg, majd [Eötvös-kollégistaként](https://hu.wikipedia.org/wiki/E%C3%B6tv%C3%B6s_J%C3%B3zsef_Collegium) a [budapesti](https://hu.wikipedia.org/wiki/Budapest), a [berlini](https://hu.wikipedia.org/wiki/Berlin) és a [bécsi](https://hu.wikipedia.org/wiki/B%C3%A9cs) egyetemen fejezte be. Huszonöt évesen a [berlini](https://hu.wikipedia.org/wiki/Berlin) egyetem magyar lektora, a Magyar Intézet könyvtárosa, közben a [*Pester Lloyd*](https://hu.wikipedia.org/wiki/Pester_Lloyd) irodalmi, később kulturális rovatvezetője volt. Írói és tanári pályája mellett kultúrpolitikusként is számon tartjuk; 1945 és 1947 között a [Nemzeti Parasztpárt](https://hu.wikipedia.org/wiki/Nemzeti_Parasztp%C3%A1rt) színeiben [vallás- és közoktatásügyi miniszter](https://hu.wikipedia.org/wiki/Vall%C3%A1s-_%C3%A9s_K%C3%B6zoktat%C3%A1s%C3%BCgyi_Miniszt%C3%A9rium)ként tevékenykedett. Ezt követően az [Eötvös József Collegium](https://hu.wikipedia.org/wiki/E%C3%B6tv%C3%B6s_J%C3%B3zsef_Collegium)ot igazgatta, majd a Magyar Tudományos Akadémia Könyvtárában, végül 1950-től 1971-es nyugdíjba vonulásáig az [OSZK](https://hu.wikipedia.org/wiki/Orsz%C3%A1gos_Sz%C3%A9ch%C3%A9nyi_K%C3%B6nyvt%C3%A1r) különböző részlegeinek vezetőjeként dolgozott. Bár 1982-ben akadémikussá választották, a XX. századi magyar kultúra meghatározó alakja szerényen csak „polikíváncsinak” tartotta magát.

A szeptember 6-ai születési évfordulókon Zalaegerszeg megyei jogú város a Keresztury nevét viselő szervezetekkel, egykori iskolájával és a helyi kulturális intézményekkel közösen minden évben felidézi alakját, írói és kulturális tevékenységét. Idén kibővített ünnepségen emlékeztek meg az íróról, amelyen a nemzeti könyvtár is képviseltette magát. Keresztury Dezső szoborportréjának megkoszorúzása után a Deák Ferenc Megyei és Városi Könyvtárban Balaicz Zoltán polgármester, Rózsa Dávid főigazgató, Buzási Ádám jogörökös és Gyimesi Endre, a Keresztury Emlékbizottság elnöke mondott köszöntőt.

Rózsa Dávid felidézte: „Keresztury életműve a nemzeti könyvtár legnagyobb XX. századi irodalmi hagyatékává szervesült, és ez kijelöli a hozzá fűződő könyvtári munka módját és irányát. A mintegy háromszáz doboznyi örökség feldolgozása a nemzeti könyvtár és az irodalomtörténet-írás közös feladata.” A most közzétett harminckilenc mű (többek között az Arany Jánosról és Batsányi Jánosról írt monográfia, a verseskötetek, a visszaemlékezések, az esszé- és tanulmánygyűjtemények) közzététele „a rendkívüli életmű digitalizálásának, feldolgozásának és publikálásának jogait ritka gesztussal a nemzeti könyvtárral megosztó jogörökösnek, Buzási Ádámnak köszönhetően” valósulhatott meg. „Minden túlzás nélkül művelődéstörténeti jelentőségű pillanat ez; példa a nemzeti kultúra örökségét ápoló intézmények és magánszemélyek számára egyaránt.”

További információ a sajtó képviselői számára: oszkpress@oszk.hu.